МОНГОЛ УЛСЫН НЭГДСЭН ТӨСВИЙН 2026 ОНЫ ТӨСВИЙН 
ХҮРЭЭНИЙ МЭДЭГДЭЛ, 2027-2028 ОНЫ ТӨСВИЙН ТӨСӨӨЛЛИЙН ТУХАЙ
ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН
 ТОВЧ ТАНИЛЦУУЛГА

Монгол Улсын нэгдсэн төсвийн 2026 оны төсвийн хүрээний мэдэгдэл,        2027-2028 оны төсвийн төсөөллийн тухай хуульд өөрчлөлт оруулах тухай хуулийн төсөлд зөвхөн орон нутгийн төсвийн урьд оны ашиглаагүй үлдэгдлийг зарцуулах эрхийг нээх байдлаар төсвийн нийт зардал болон төсвийн алдагдлын дүнг               998 тэрбум төгрөгөөр нэмэгдүүлэхээр хуулийн төсөлд тусгалаа. Харин бусад эдийн засгийн үндсэн үзүүлэлтүүдийг өөрчлөхгүй байдлаар тооцсон.

Мөн төсвийн хүрээний мэдэгдэлд өөрчлөлт оруулах тухай хуулийн төслийг дагалдуулан Төсвийн тогтвортой байдлын тухай хуульд нэмэлт, өөрчлөлт оруулах тухай хуулийн төслийг боловсруулсан. Хуулийн төсөлд төсвийн хүрээний мэдэгдлийн үндсэн үзүүлэлтэд 2024 оноос өмнө мөрдөгдөж байсан “нэгдсэн төсвийн нийт зарлагын өсөлтийн хэмжээ”, “нэгдсэн төсвийн хөрөнгийн зардлын хэмжээ” гэсэн хоёр үзүүлэлтийг нэмж тусгахаар боловсруулсан. Ингэснээр төсвийн зарлага, хөрөнгийн зардлын дунд хугацааны төлөвлөлтөд тавих хязгаарлалтыг тодорхой болгож, төсвийн сахилга батыг бэхжүүлэх эрх зүйн орчин бүрдэнэ.

Түүнчлэн Төсвийн тогтвортой байдлын тухай хуулийн 6 дугаар зүйлийн      6.1.2, 6.1.3 дахь төсвийн тусгай шаардлагыг өөрчлөн найруулж, нэгдсэн төсвийн тэнцвэржүүлсэн тэнцэл болон нэгдсэн төсвийн нийт зарлагын өсөлтөд хязгаар тогтоох зохицуулалтыг тусгасан. Үүнд нэгдсэн төсвийн тэнцвэржүүлсэн тэнцэл нь тухайн төсвийн жилийн ДНБ-ий 2 хувиас илүүгүй алдагдалтай, эсхүл ашигтай байх, нэгдсэн төсвийн нийт зарлагын өсөлт нь тухайн жилийн эрдэс баялгийн бус ДНБ-ий өсөлт болон өмнөх дараалсан 12 жилийн эрдэс баялгийн бус ДНБ-ий өсөлтийн дунджаас аль ихээс хэтрэхгүй байх зохицуулалтыг тусгасан.

Энэхүү зохицуулалт нь эрдэс баялгийн салбарын орлого, түүхий эдийн үнийн хэлбэлзлээс шалтгаалсан төсвийн зарлагын огцом өсөлтийг хязгаарлаж, төсвийн зарлагын өсөлтийг эдийн засгийн суурь, тогтвортой өсөлттэй уялдуулахад чиглэнэ.

Хуулийн төсөлд тусгасан төсвийн тусгай шаардлагуудыг дараах байдлаар тооцож тусгалаа. Үүнд:

· Тэнцвэржүүлсэн орлого: Гол нэр төрлийн эрдэс баялгийн тэнцвэржүүлсэн үнийг олон улсын санхүүгийн мэдээллийн байгууллагуудын гаргасан үнийн төсөөлөлд үндэслэн, макро эдийн засгийн үндсэн үзүүлэлт болон экспортын төлөвтэй уялдуулан тооцож, төсвийн тэнцвэржүүлсэн орлогыг тодорхойлсон.

· Нэгдсэн төсвийн тэнцвэржүүлсэн тэнцэл: Нэгдсэн төсвийн тэнцвэржүүлсэн тэнцлийг тухайн төсвийн жилийн ДНБ-ий 2 хувиас илүүгүй алдагдалтай, эсхүл ашигтай байхаар тооцож, төсвийн тусгай шаардлагыг хангахаар тусгасан.

· Нэгдсэн төсвийн нийт зарлагын өсөлтийн хэмжээ: Төсвийн нийт зарлагын өсөлтийг тухайн жилийн эрдэс баялгийн бус ДНБ-ий өсөлт болон өмнөх дараалсан 12 жилийн эрдэс баялгийн бус ДНБ-ий өсөлтийн дунджаас аль ихээс хэтрэхгүй байхаар тооцож, эдийн засгийн суурь өсөлттэй уялдуулан төсвийн зарлагыг төлөвлөх зохицуулалтыг тусгасан. Энэ нь эрдэс баялгийн салбарын орлого, түүхий эдийн үнийн өсөлтийг дагаж төсвийн зарлага огцом нэмэгдэхээс сэргийлэхэд чиглэнэ.

· Засгийн газрын өр: Засгийн газрын өрийн нэрлэсэн дүнгээр илэрхийлсэн үлдэгдлийг 2026-2028 онд тухайн жилийн оны үнээр тооцсон ДНБ-ий                50 хувиас хэтрэхгүй байхаар тооцсон. Энэ нь Төсвийн тогтвортой байдлын тухай хуулийн 6 дугаар зүйлд заасан Засгийн газрын өрийн нэрлэсэн дүнгээр илэрхийлсэн үлдэгдэл тухайн жилийн оны үнээр тооцсон ДНБ-ий 60 хувиас хэтрэхгүй байх шаардлагыг хангаж байна.

Мөн хуулийн төсөлд тусгасан өөрчлөлтөөр 2026 оны төсвийн хүрээний мэдэгдлийг эдийн засгийн нөхцөл байдал, макро эдийн засгийн үндсэн үзүүлэлттэй уялдуулан шинэчилж, төсвийн тогтвортой байдал, сахилга бат, зарцуулалтын үр ашгийг хангах, эрдэс баялгийн орлогын мөчлөгөөс шалтгаалсан зарлагын огцом өсөлтийг хязгаарлахад чиглүүлсэн болно.





---o0o---
